हे अद्रिवः । अत्ति शत्रुमित्यद्रिर्वज्रः । तद्वन्निन्द्र "त्वां "सत्यं निश्चयम् "इषाम् अन्नानां "दातारं "विद्म जानीमः । तथा "रयीणां धनानां "दातारं विद्म ।
हे "विश्ववार विश्वैर्वरणीयेन्द्र "वाजेषु युद्धेषु "यः तव "दुष्टरः दुःखेन तरीतुं शक्यः "तरुता शत्रूणां तारकः "अस्ति भवति हे "वसो वासक हे "शविष्ठ अतिशयेन बलवन्निन्द्र "सः त्वं "नः "सवना अस्माकं सवनानि "आ "गहि आगच्छ । वयं च "गोमति "व्रजे गोमन्तं व्रजं "गमेम गच्छेम ।।
हे "शूर विक्रान्तेन्द्र "ते तव "राधसः धनस्य "अन्तम् इयत्तां "सत्रा सत्यं "नहि विन्दामि न लभे। यस्मादेवं तस्मात् हे "मघवन् धनवन् हे "अद्रिवः वज्रवन्निन्द्र "नः अस्माकं "नू "चित् क्षिप्रमेव "दशस्य देहि तद्धनम् । किंच "वाजेभिः वाजैरन्नैः "धियः अस्मदीयानि कर्माणि "आविथ रक्षः ।।
"यः इन्द्रः "ऋष्वः दर्शनीयः "श्रावयत्सखा । श्रावयन्तः सखाय ऋत्विजो यस्य स तादृशः श्रावयत्सखा । "पुरुष्टुतः बहुभिर्यजमानैः स्तुतो य इन्द्रः "सः "विश्वेत् सर्वाण्यपि "जनिमा जन्मानि प्राणिनां "वेद जानाति । "तं "तविषं बलवन्तम् "इन्द्रं "विश्वे सर्वेऽप्यध्वर्य्वादयः "यतस्रुचः स्वीकृतहविष्काः सन्तः "मानुषा मनुष्यसंबन्धिनः "युगा युगानि कालान् सर्वेषु कालेषु "हवन्ते आह्वयन्ति स्तुवन्ति ।
हे उद्गात्रादयः "वः । यूयमित्यर्थः । अथवा हे यजमानाः वो युष्माकं हिताय "अन्धसः सोमस्य "मदेषु उत्पाद्यमानेषु सत्सु "वीरं शत्रूणामीरयितारं "नाम शत्रूणां नामकं "विचेतसं विशिष्टप्रज्ञं "श्रुत्यं सर्वत्र श्रोतव्यं "शाकिनं शक्तमीदृशम् "इन्द्रं "महा महत्या "गिरा स्तुत्या "वचः वाग्युष्मदीया "यथा येन प्रकारेण प्रवर्तते गायत्र्या त्रिष्टुभा वा तथा "गाय गायत । स्तुतिं कुरुत ।
हे इन्द्र "महः महतः "वः । तवेत्यर्थः। व्यत्ययेन बहुवचनम् । "अरं गमनमस्मद्विषयमिच्छामि । अर्तेररमिति रूपम् । तदर्थं "मीळ्हुषे सेक्त्रे "अरंगमाय संपूर्णगमनाय "जग्मये गमनशीलाय यज्ञं प्रति एवंभूताय देवाय "स्तवामहे । त्वां स्तुम इत्यर्थः । केन साधनेनेति तदुच्यते । "यज्ञेभिः यजनसाधनैर्हविर्भिर्यज्ञैरेव वा "गीर्भिः स्तुतिभिः । हे देव "विश्वमनुषां विश्वेषां मनुष्याणां यष्टॄणाम् "इयक्षसि एतैरिज्यसे । "मरुतां संबन्धी त्वम् । किंच "त्वा त्वां "नमसा नमस्कारेण "गिरा स्तुत्या च "गाये स्तुवे ।।
"ये मरुतः "गिरीणां मेघानां "स्नुभिः प्रस्नवद्भिः "अज्मभिः बलैः बलकरैरुदकैः सह "पातयन्ते पतन्ति गच्छन्ति "एषां मरुतां "महिष्वणीनां प्रभूतध्वनीनां "यज्ञं कुर्म इति शेषः । कृत्वा च "तुविष्वणीनां बहुध्वनीनां "सुम्नं सुखं तैः कृतम् "अध्वरे यज्ञे "प्र प्राप्नुयाम । अथवा चतुर्थ्यर्थे षष्ठी । प्रभूतस्वनेभ्यः सुम्नमुक्तलक्षणं हविः प्र प्राप्नुयामाध्वरे यज्ञे ।।
पूर्वमन्त्रैः प्रतिपादितानि धनानि बन्धूनां पितुर्वा पुरस्तान्निर्दिशन्नाशास्ते । "पृथुश्रवसः "कानीतस्य "सुराधसः शोभनधनस्य । यतस्तस्य धनं दानाय कल्पितमतः स सुराधाः । तस्य "दानासः दाना दत्तानि धनानीमानि । स च पृथुश्रवाः पूर्वमुक्तानि "हिरण्ययं हिरण्मयं "रथं च "ददत् प्रयच्छन् "मंहिष्ठः अतिशयेन दाता "सूरिः सर्वस्य प्रेरकः प्राज्ञो वा "अभूत् भवति भवतु वा । "वर्षिष्ठम् अतिशयेन प्रवृद्धां "श्रवः कीर्तिम् "अकृत करोति करोतु वा ।।
